Miklóssy Endre

HÁBORÚ ÉS BÉKE

(Európa öngyilkossága)

Előzetes megjegyzések.

Azokat a végső rejtett összefüggéseket avagy törvényeket (nagy különbség van a kettő közt!  A törvény abszolút, az összefüggés viszont csak követkemény), amelyek a Világmindenség sorsát irányítják, Aquinói Szent Tamás vagy Immanuel Kant szerint nem ismerhetjük meg. Joggal nevezhetjük őket okkultaknak még akkor is, ha oly sok okos dolgot beszélünk róluk. Ami viszont biztos, az az, hogy ami az emberi társadalomban történik, azért történik, mert bizonyos emberek bizonyos dolgokat célszerűnek vélnek, és ezért hozzá kezdenek a megvalósításukhoz. Kétféle vizsgálandó kérdés merül föl itt. Kik a mértékadó emberek és miért éppen ők ? Valamint az, hogy mit akarnak, és miért éppen azt ?
Persze többféle okból sem biztos, hogy meg is fog valósulni, amit akartak. Egyrészt mert mindenki csak abból indulhat ki, amit maga körül lát, és amit erről gondol. Még akkor is, ha netán felületesen vagy tévesen látja és gondolja. Továbbá más emberek is látnak, gondolkodnak és esetleg mást akarnak. A „történelemnek” nevezett konfliktusmező nem egyéb, mint a kollízió mindeme tényezők között, amelyek nagy része közvetlenül megközelíthetetlen – hiszen hogy te mit gondolsz, arról én ugyan fantáziálhatok, de biztosabb, hogyha megkérdezem tőled. 

(Hazudhatsz is, ami tovább bonyolítja a dolgot. Ez az a szempont, amit  negligált a görög alapozású nyugati filozófia, mígnem Hamvas Béla fel nem ismerte, hogy az információ és a dezinformáció közt sem logikai, sem grammatikai különbség nincsen, az igazságtartalom tehát nem verifikálható, ha kizárólag a gondolkodás terében maradunk. A logika alapjaiba is be kéne vezetni afféle „0-hipotézisként” azt a kiinduló feltételt, hogy igazat beszélünk.)

Mielőtt a Végső Titkot elemeznénk, nézzük meg tehát azt, amit megnézhetünk. Mi történt, miért ezek az emberek és miért éppen ezt csinálták? Mindennek az ismeretében érdemes azután a mélyebb összefüggéseket kutatnunk. Ámbár eszünkbe juthat itt Szolzsenyicin elmélkedése arról, hogy a történelem irracionális, és ha meg is vannak a mélyebb összefüggései, azok a mi számunkra hozzáférhetetlenek. (Hadd ne mondjak többet Marx jövendöléseiről a „Proletárforradalom” és az azt követő „Paradicsom” bekövetkeztéről. Utólag persze könnyebb, akár a beszámoló a tegnapi időjárásról. Ámbár a lényeget még utólag se oly egyszerű meglátnunk.)
1.”Örök béke” ā la mode Kant.
„Egyesíti a népeket a kölcsönös haszonlesés. Ez a kereskedőszellem, amely a háborúval nem létezhetik együtt, és amely előbb vagy utóbb minden népet elfog. Minthogy minden, az államhatalomnak alárendelt eszköz között a pénzhatalom a legmegbízhatóbb, az államok indíttatva érzik magukat a nemes békét elősegíteni. Ekként a természet a mechanizmusával az örök békét magukban az emberi hajlamokban garantálja.”

(Kant : Az örök béke. 1795.)

Elképesztően felületes antropológia a végső konklúzió. Ám a jóslat 1815 és 1914 között egy évszázadon át mégis eléggé bevált. Annyit azért hozzátennék, hogy ezt a stabil helyzetet nem a „kereskedőszellem”, hanem az Ancien Régime korrupt és cinikus arisztokratái alapozták meg 1815-ben. Erről majd később. (Többen megállapították már, így Bibó István is, hogy a kapitalizmus a saját működési feltételeit aligha lett volna képes megalapozni – talált egy kész és működőképes társadalmi-gazdasági struktúrát, amiben el tudott helyezkedni.)
A tőke tehát nem kívánt háborút, és ahol tudta, meg is akadályozta. Anglia, a béke (Pax Bitannica) és a status quo őre csak egy háborút vívott ezalatt, a krímit, ezt muszáj volt egyensúly-politikai okból.  (Akart volna tán többet is, de a befolyásos angol kapitalisták mindig elébe álltak.)
Európa háborúi csekélyek voltak, volumenükben kisebbek nem csupán a napoleoni vagy a 20. századi, de a 17-18. századi háborúknál is, térben, időben, célkitűzéseikben lokalizáltak. Tulajdonképpen a dinasztikus legitimáció elve alakult át észrevétlenül bennük a népfenség elvévé, a háborúk és területi következményeik ezzel függtek össze.

Mindenek előtt Bismarck, aki hat év alatt három háborút robbantott ki, hogy a német egységet megteremtse, a következő 20 évben az európai béke legfőbb őrévé vált. (Igaz, utóbb átlényegült csatahajóvá – de az már a következő történet.) Még a gyarmatpolitikában is meg tudtak egyezni, főképpen az angolokkal, a helyzet tényleges uraival.

2. Építi-e az Úr  a házat ?
Ám egy Kantnál jóval intelligensebb gondolkodó, Nietzsche, ezt írja már 1876-ban: 

„Hogy látja már most a filozófus napjainkban a kultúrát ? Úgy rémlik neki, mintha a kultúra teljes, gyökeres kiirtásának a tüneteit látná, ha az általános kapkodásra és a gyorsuló esésre, minden szemlélődés és egyszerűség megszűnésére gondol. A vallások árja leapad és mocsarakat, tócsákat hagy maga után, a nemzetek a legellenségesebben szétszakadnak és marcangolni szeretnék egymást. A tudományok szertelenül és a legvadabb laisser-faire alapján művelve, szétforgácsolódnak és minden szilárd hitet feloldanak a művelt osztályokat és államokat nagyszabásúan könnyelmű pénzgazdaság ragadja magával. Sohasem volt a világ világiasabb, sohasem szegényebb szeretetben, jóságban. A tudós osztályok már nem világító tornyok és menedékek, az elvilágiasodás e nyugtalansága közepette, hanem maguk is napról napra nyugtalanabbak, szegényebbek eszmében, szeretetben. Minden az eljövendő barbárságot szolgálja, beleértve a mai művészetet és tudományt is. A másik oldal sem örvendetesebb. Bizonyára vannak itt erők, azonban vadak, irgalmat nem ismerők Aggódva nézzük őket, mint a boszorkánykonyha füstölgő üstjét : minden percben cikázhat, villámolhat, szörnyű jelenségeket hírdethet. Egy évszázad óta csupa megrázkódtatásra vagyunk elkészülve, amelyek a dolgokat alapjaikban megrendítik. És ha mostanában meg is próbálják, hogy ezzel a legmélyebb modern pusztító és robbantó hajlammal szembe tegyék a nemzeti államok alkotó erejét, hosszú időre még ez is sokasítja az általános bizonytalanságot és veszedelmet. Nem téveszt meg, hogy egyesek úgy viselkednek, mintha ezekről az aggodalmakról semmit se tudnának, nyugtalanságuk elárulja, hogy nagyon is tudnak róluk. Olyan mohósággal és kizárólagossággal gondolnak magukra, mint még soha, csupán az ő arasznyi napjuk számára vetnek és ültetnek. Az atomista káosz korszakát éljük. A középkorban az ellentétes erőket körülbelül összetartotta az egyház, és erős nyomásával némileg össze is olvasztotta. Amidőn azonban a kötelék megszakad és a nyomás alábbhagy, az egyik erő föllázad a másik ellen. Most már majdnem minden földi dolgot csak a legdurvább és leggonoszabb erők határoznak meg . a vagyonszerzők önzése és a katonai kényurak. Az állam, amely az utóbbiak hatalmában van, éppúgy mint a vagyonszerzők önzése megkísérli, hogy magából szervezzen újra mindent, és béklyót verjen az ellenséges erőkre. Milyen eredménnyel ? Majd megtapasztaljuk, de mindenesetre még most is a középkor jégzajlásában vagyunk, a jég felengedett és pusztítva árad tova. A forradalmat, mégpedig az atomista forradalmat nem lehet elkerülni. De melyek hát az emberi társadalom legkisebb oszthatatlan alapelemei ?

Kétségtelen, hogy az ilyen korszakok közeledtekor az emberi még nagyobb veszélyben van, mint az összeomlás és a káosz idején, és hogy a szorongó várakozás és a pillanat mohó zsákmányolása a lélek minden gyávaságát és önzését előcsalja, míg az igazi szükség általánossága az embereket javítani és melegíteni szokta. Ki fogja korunk ilyen veszedelmei mellett ősi lovagi szolgálatait az emberségnek, a szent és sérthetetlen templomi kincsnek szentelni, amelyet a különböző nemzedékek lassan-lassan gyüjtöttek össze ? Ki fogja felállítani az ember képét, holott mindenki csak az önzést és a vinnyogó eb szorongását érzi magában, és lesüllyedt az állatiba, sőt talán a merev mechanikusba ?”

Nem a „gazdasági törvények” határoznak. Sok mindenféle – de mivel az alapok a leírás szerint ekképpen hiányoznak, óriási szerep jut az esetlegességnek. Ne mondjuk ezt „véletlennek” – egy eleve instabil állapot felbomlása nem véletlen – legfeljebb az, hogy mikor és hogyan.

3. A kufár, a messiás és a keresztes lovag.
A végül mégiscsak kitört háborúról azt mondják, hogy „a cápa és a farkas háborúja”, eléggé találóan – de

· miféle ellentét van köztük ?

· miképpen háborúzhatnának egymással ?

Nézzük meg először is a béke alapjait.

A Pax Britannica egyik súlyponti ügye volt az 1754 óta működő „Földközi tengeri antant”, amiben mindenki egyetértett – az orosz flottát mindenképpen távol tartani innen (a krími háború is ezért tört ki.)

A másik és legfontosabb Trafalgar, 1805 óta tengerek fölötti abszolút angol uralom.

Mindazonáltal az angol tőke nem volt akkora, hogy egymaga betöltse a világot, ambíciója sem volt rá, meg tudott osztozni többé-kevésbé másokkal, és mindenek előtt a német tőkével. Ám ez a konszenzus kockázatos helyzetbe került a 20. század elején, nem a kapitalisták közti ellentétek miatt, mint többnyire hiszik, hanem mert a gazdaságilag gyorsan fejlődő, sőt hamarosan a világgazdaság élére kerülő Németország nagyszabású flottaépítésbe kezdett.

Le kell szögeznem a dolog céltalan irrealitását: Nem kívánta átvenni a tengerek fölötti uralmat – nem volt rá szüksége, piacai, yersanyagai, tőkéje így is zavartalanul bővülhetett.

Kétségkívül volt gazdasági cél, de nem az egész német tőke számára, hanem az acélgyáros Krupp-művek állami megrendelései miatt. (Maga a császár is nagyrészvényes volt itten.) De nem kell ezt túlértékelni. A fő motívum a helyét nem találó császár irracionális szerepkeresése volt – valamiféle keresztes lovagnak tekintette mindvégig magát.
A biztonsági helyzet így aszimmetrikussá kezdett alakulni. Bármily erős is az angol flotta, ez Németországot csekély mértékben veszélyezteti, egy túlerős német flotta viszont valóban halálos fenyegetés Anglia számára. De mit kezdjen ezzel a fenyegetéssel a „cápa”? Az angoloknak mindezideig voltak ellentéteik a franciákkal, törökökkel olaszokkal, legfőképpen pedig Oroszországgal, éppen csak a németekkel nem. (A század végén még egy csendes megállapodás is volt köztük a portugál gyarmatok felosztására.) Most ez az ellentét is megszületett, és rögvest háttérbe szorította többit. De mit lehet kezdeni ellene ? Hát háborút a szárazföldön, amit jó angol szokás szerint mások fognak megvívni.
Ámde nyilvánvalóan nincs európai háború, csak német-orosz összecsapás esetén, viszont a kettő között eredetileg nem volt érdemi ellentét. Tehát meg kell teremteni.
Kiindulópont az orosz flotta csuzimai megsemmisülése 1905-ben, mert ezután az angolok szükségtelennek ítélték a „Földközi tengeri antantot” és kialakították az ellentét okát is : Oroszországot ráuszítani a Monarchiára, hiszen ezt a németek nem tűrhetik majd el.
Így keveredtünk bele mi magyarok az egészbe, akár Pilátus a krédóba. 1906 óta a brit propaganda élesen magyarellenessé vált (mindazideig magyarbarát volt, mert bennünk látták a monarchia fő erejét, azt, amely képes lehet mérsékelni Vilmos császár verbális agresszivitását.)
VII. Edward angol király először is áthangolta az eredetileg inkább oroszellenes éllel megkötött angol-francia antantot (1904-ben azért volt rá szükség, hogy kimaradhassanak az orosz-japán háborúból, ahol is egymással ellenérdekelt szövetségi kapcsolataik voltak.) Azután a stratégiai fordulat, az oroszok kecsegtetése a hódítási lehetőséggel.

II. Vilmos német császár nem látta az orosz veszélyt, mert bízott a hipnotikus erejű személyes befolyásában a gyenge akaratú II. Miklós cárra, aki szinte félistenként tekintett rá.

Csakhogy nem volt ura a helyzetnek, az apparátusa akarata ellenére bele tudta kergetni a háborúba. A helyzet ura ugyanis Nagy Péter cár lett, pontosabban az ő végrendelete a világ meghódításának a programjával. Hogy tényleg volt-e ilyen, mindegy is, ha egyszer hittek benne. (Például Marx is valóságosnak tekintette.) Így a háború első pillanatában Sankt Petersburgot, a fővárost Petrográddá nevezték át – a védőszent helyett a világhódító nevére…

(A háború előkészítéséről, ami vitathatatlan lélektani remekmű volt, hiszen az országok uralkodói általában nem akarták, nem beszélek itt. Henri Pozzi, aki a francia titkosszolgálat balkáni összekötője volt, az írta utóbb, hogy a háborúra ugyan számítottak, de csak Ferenc József halálakor, a várható zűrzavar miatt.)
4. A győzelem fogyatékossága. Vagy tán épp a célja?
A két fél stratégiája, a Blitzkrieg és az „orosz gőzhenger” már a háború elején befuccsolt, senkinek se volt újabb ötlete, hogy mit is csináljon, kivéve a lövészárok emberdarálóját. Döntetlenre kellett volna adni, és ezért 1915 elején XV. Benedek pápa fellépett békeközvetítőként.
De ekkor már egyértelműen játékban voltak a kőművesek, okkal tartottak az egyház tekintélynövekedésétől és negligálni tudták az ajánlatot. Később a központi hatalmak békeajánlatait is ők utasították el. (A bankároligarchia világuralmának a megvalósítására irányuló Warburg-terv is működni kezdett immár a dologban – Németország ugyanis ennek az útjában állt.)
A háború a szövetségesek csaknem kétszeres erőfölényével és korlátlannak látszó utánpótlási lehetőségeivel kezdődött – gyakorlatilag mégis a németek győztek. Végül kiütötték Oroszországot és a franciáknak se lett volna esélyük, ha Amerikát be nem csempészik a háborúba a Warburg-terv végrehajtói.

A levesbe mégis hajszál esett. Az akkor még létező, sőt lelkiismerettel is rendelkező puritán amerikai közvélemény, amely az „igazság” nevében nyelte le a háborút, valamint a kapitalista tőke belelátva a dolgokba, felháborodva elsöpörte az egész uralmi klikket és kivonult Európából is.

Így pedig az a furcsa helyzet állt elő, hogy a vesztes Németország gyakorlatilag a kontinens potenciális urává vált

· eltűnt az a monarchia, amely kétségkívül az ő szövetségese volt, de nem a vazallusa, még kevésbé a tartománya. 

· eltűnt egyelőre a diplomáciából a bolsevik Oroszország, nem kellett számolni a hatalmi követeléseivel, viszont mint az antant ellenfele, csendes háttéroszágnak számíthatott a németek részére.
5. Ave Metternich…
Minden háborúnak a győzelem a célja, mert olyan helyzetet teremt a győztesnek, hogy ő rendezheti be a világot, aminek a feltétele a megfelelő békekötés.  Ezzel kapcsolatban nem oktalanul mondja Kant: „Nem szabad igazi békeszerződésnek tekinteni az olyat, amely egy jövendő háború titkos fenntartásával köttetett.”

Az 1815-ös bécsi kongresszus arisztokratái, Talleyrand, Gentz, Metternich és társaik ezt pontosan tudták, a békét valóban hosszúlejáratúnak tekintették, még a húszéves háborúért vitathatatlanul felelős Franciaországot sem szabták szét és büntették meg, mert a létezése feltétele volt az egyensúlynak és a békének. Most másképpen történt, a világtörténelemben egyedülálló „békemű” született 1919-ben.
A magyarázatért induljunk ki Arany Jánosból.

 „Azelőtt a háborúban

Nem követtek semmi elvet,

Az erősebb a gyengétől

Amit elvehetett, elvett.

Most nem úgy van. A világot

Értekezlet igazgatja,

S az erősebb ha mi csínyt tesz,

Összeül – és helyben hagyja.”

Cinikus dolog „igazságra” hivatkozni ott, ahol az erő dönt, valóban. De itt még csak nem is az erősebb diktált, hanem a gyengébb. Az 1919-es zugpolitikusok és patkányügyvédek mintha észre se vették volna ezt.
Lloyd George békecsináló miniszterelnök, igen elégedetten: „Anglia minden háborús célját elérte”. Valójában pedig elérkezett a Pax Britannica és a brit gyarmatbirodalom vége, a brit kapitalisták véglegesen hanyatló ágba kerültek – a pénzmogulok győztek csupán, akik innentől kezdve mindmáig fokozottan élősködhettek a brit politikai és gazdasági erőkön is.
Az Európából kivonult és magába húzódott Amerikának elkezdődött a nagy átalakulása, amelyben kapitalista demokráciából végezetül a finánctőke akarat-végrehajtójává alakult át, lényegében a Warburg-terv szerint. E politikának aztán lényeges szerep jutott Európa további destabilizálásában is.

Oroszország kiesett a nemzetközi politikából, és ezért azután többnyire nemlétezőnek tekintették, noha folyamatosan fenyegetőzött a forradalmi destabilizációval, ezt folyamatosan szervezni próbálta és egyúttal folyamatosan fegyverkezett is.

Franciaország politikailag brit pórázra került, mert őnélkülük nem érezhette magát biztonságban. Clémenceau ugyanazt a hibát követte el, mint hajdan Bismarck: Erőfölényére támaszkodva a gyűlöletre alapozta a francia politikát.
Ez történt a darabokra szedett Közép-Európában is. „A szomszédom az ellenségem, a szomszédom szomszédja meg a barátom.” A Monarchia eltűnésével az osztrákokban azonnal felmerült az Anschluss, amivel a németek roppant módon megerősödtek volna, és amit csak mesterséges tilalmakkal lehetett megakadályozni, az osztrákok nép akarata ellenére. (Nesze neked önrendelkezési jog.) A kisantant pedig, amelyről azt hazudták, hogy „demokratikus ellensúly” lészen a reakciós németekkel szemben, csaknem minden tekintetben működésképtelen volt – kivéve a megcsonkított Magyarország elleni közös fellépést. Így aztán, amikor eljött az idő, Hitler puskalövés nélkül kebelezhetett be sorba mindenkit: Ausztriát, Csehországot, Szlovákiát, Romániát, Magyarországot, Horvátországot, Szerbiát, Bulgáriát… Soha senkinek nem sikerült még ez a történelemben.
Az önmagukat győztesnek tekintők számára négyféle eszköz volt e látszat fenntartására.
A békeszerződésekben rögzített tízszeres katonai fölény minden vesztes ország körül (Németország, Ausztria, Magyarország, Bulgária. A csehszlovák hadsereg például egyedül is volt akkora, mint a német Reichswehr. Kivéve a törököket, akik fütyültek az egészre, ki is maradhattak ezért a következő háborúból.)
Kölcsönös katonai szövetségi rendszerek a vesztesek ellen.

Gazdasági megbénítás jóvátételekkel, blokádokkal, korlátozásokkal

Pacifista kormányzati rendszer Németországban – „weimari demokrácia”.

Hamar semmivé vált az egész, annál is inkább, mert a „győztes” tábor is megosztott volt, mindenek előtt a gazdasági érdekeket tekintve, de a legtöbb politikai érdek is divergált közöttük. 

A német pacifizmus volt a legfontosabb pillére a békeműnek, és ez vált a legvégzetesebbé. Weimar pacifizmusa – a tényleges erőviszonyok következtében – oktalan megalázkodás volt, annál is inkább, mert e megalázottságot folyamatosan éreztették is vele. Így azután erodálódott, mert az egyoldalú jószándékát gyengeségnek tartották mind az ellenfelek, mind pedig maguk a németek. Ráadásul ez a viselkedés az erőviszonyok miatt indokolatlan is volt. Ebből a helyzetből született meg végezetül az, aki nem jogosulatlanul ígérhette meg a németeknek, hogy véget vet az egésznek.

6. A homokra épített ház.
Henri Michaux : Chant dans le labyrinthe.
„Les idées, comme des boucs, étaient dressées les unes contre les autres. La haine prenait une allure sanitaire. Le monde était tout drapeau.”
„Az eszmék, mint a bakkecskék ugrottak egymásnak. A gyűlölet egészségügyi szokássá vált. A világ egészen függönnyé változott.”
Három eleme volt mindennek.
Az a mérhetetlen szenvedés, amit a négyéves óriásháború mért Európa népeire, és aminek a felelősét a legegyszerűbb volt azokban megtalálni, akikre lőttünk.
A sajtó, amely mindaddig azért nagyjából korrekt és informatív volt, a háború alatt a torzító propaganda eszközévé vált, és ettől többé már szabadulni sem tudott.
A megbukott liberális demokráciák helyébe lépő, történelmi legitimáció nélküli parancsuralmi rendszerek, amelyek a belső hatalmukat is csak belső ellenségképre tudták alapozni.

A gyűlöletre alapozott béke teljesen szükségszerűen megtermette a maga gyümölcsét. Hitler valami különleges jelenség. Számszakilag nézve voltak ugyan nála nagyobb tömeggyilkosok is a történelem eme legsötétebb évszázadában, de ezek szörnytettei legalább világos képletek. Hitler viszont egyedülálló nemcsak a történelemben, hanem az emberi természetben is. Hermann Rauschning, aki sokáig a beszélgető társa volt, és akinél jobban senki sem ismerte ki, azt mondta, hogy valami egészen féktelen gyűlölet fűtötte anélkül, hogy világos lett volna, kit és miért is gyűlöl voltaképpen. Köztudott, hogy gyűlölte a zsidókat. De gyűlölte a szlávokat is, kiváltképp a lengyeleket és az oroszokat. Gyűlölte a franciákat, az angolokat, az amerikaiakat Erősen gyűlölte a magyarokat. Gyűlölte a színeseket, a kínaiakat, a négereket. Gyűlölte a kereszténységet. Gyűlölte a németeket, ezen belül különösképpen a bécsieket, gyűlölte külön-külön a polgárokat, a munkásokat, a kapitalistákat, a katonatiszteket. Gyűlölte a legközelebbi cinkostársait is, Göringet, Himmlert, Hesst, Bormannt.
A gyűlöletnek a legsötétebb oldala, amiben a pusztító ereje is gyökerezik, hogy felülírja még az önérdeket is, és éppen ezért megszólíthatatlan. Nem éppen örvendetes, ám annál találóbb szemléltetése ennek a Kárpát-medencében kialakult helyzet. József Attila ezt írta hajdan a megoldásról:
„A harcot, amelyet őseink vívtak,

Békévé oldja az emlékezés.”

Volna ebben igazság. Törökökön, németeken, sőt már az oroszokon is lassanként túltettük magunkat, legyőztek, megszálltak, de túléltük valahogy. Spongyát rá, mi mást tehetnénk? Megpróbáltuk ezt az utódállamokkal is, amelyek minket megcsonkítottak, testvéreinket sanyargatják. Azért nem ment ez és aligha fog is menni, mivel nem „harc” előzte meg őket. A győzelmük teljesítményhiányos, maguk se tudják, minek köszönhetik, és ebből egy olyan permanens kisebbrendűségi érzés fakad, ami folyamatos forrása marad a gyűlölködésnek, és a parazsa bármikor fel is lobbantható.

7. Kegyelmi pillanatok.
1945-ben Churchill viszonylag elégedetten azt mondta, „ötven évre biztosítottam Európa jövőjét. De hogy utána mi lesz, azt én már nem látom.” Tekintsünk el attól a nagyvonalúságtól, hogy a kontinens keleti felét elfelejtette megemlíteni. Jó oka is volt erre, több, mint a jaltai paktum. Mert midőn Napoleon döntő győzelmet aratott a Monarchia fölött, Talleyrand azt monda neki, hogy most megőrizheti, vagy szétszedheti a birodalmat. De ha egyszer szétszedte, már ő sem fogja tudni összerakni. Az akkori franciáknak pedig volt annyi eszük, hogy ne szedjék szét. Az utódaiknak már nem. Így azután ezzel a gyűlölet-katlannal nincs mit kezdeni. (1935-ben, Hitler feltörése idején felmerült egy új közép-európai integráció, esetleg Habsburg-vezetéssel. Benes erre azt mondta : „százszor inkább Hitler, mint a Habsburgok.”) A térség így egészében vagy a németeké, vagy az oroszoké kell legyen, és a háború végén nyilvánvaló lett az utóbbi, mint egyetlen lehetőség. Rámehetett volna erre a maradék Európa is, de kegyelmet kapott. (Amikor szétesett a Szovjetúnió, és a NATO-szakértők tanulmányozni kezdték a hajdani szovjet támadási terveket, megrőkönyödtek, mert kiderült, hogy három-négy nap alatt egész Nyugat-Európát le tudták volna rohanni. Persze kérdés, hogy utána mi lett volna. Hiszen Hitler is eleget rohangászott, mégis hogy végezte…) Annyi azért tény, hogy megszűnt hatalmi tényező lenni, két külső nagyhatalom patthelyzete biztosította a stabilitását, nem pedig a saját ereje.
Valami azért mégis volt a Churchill-jóslatban, Európából maradt annyi, amennyi nem maradt volna Hitler győzelme esetén. A kérdés az volt, hogy mire megy vele? Az újjáépítésből és az együttműködésből szigorúan kiküszöböltek mindent, ami nem gazdasági szempont, mondhatjuk hát, hogy kantiánus alapokon történt mindez. A béke megmaradt, a világhatalmi egyensúly miatt, de utólag mindinkább úgy tűnik, hogy ez már a temető nyugalma volt.
Minden emberi hagyomány ismeri azt a fogalmat, amit lehet karmannak vagy bűnnek is nevezni, és ami azt jelenti, hogy a tetteknek következményeik vannak, amelyek gonosz tettek esetében a világ romlása irányába működnek, és e következmények érdemi felszámolása nélkül a pusztulásba vezetnek. Nyugat kedélyei valóban lehiggadtak – de ezen túl történt-e érdemi lépés a következmények felszámolására ? (A németek elmarasztalásán kívül, ami minden jogossága mellett is, mint láttuk, igencsak egyoldalúra sikerült. Pedig Németország Európa közepe, nem is földrajzi, politikai, gazdasági, hanem szellemi-kulturális szempontból. Nélküle sőt ellene semmiféle Európa nem lehetséges.)
Ha az Úr nem építi a házat, hiába fáradnak annak építői – mondja a Biblia. Márpedig nem is építhette, hiszen kilakoltatták belőle. „Európai Gazdasági Közösség” lett a ház új neve. Az ötven évre garantált jövő jóslata azért mégiscsak bevált, az azt követő bizonytalansággal együtt. Épp ekkor váratlanul megszűnt a hosszú külső fenyegetettség, a földrész pedig kiegészült egy megújítható jövő számára. Újabb kegyelmi pillanat : lehetőség a kontinens integrálására. Ami helyett azonban kolonizáció következett. Az is igaz persze, hogy nemigen volt már mihez integrálódni. („Európa, az Dante és Goethe, Chateaubriand és Shakespeare” – mondta hajdan de Gaulle tábornok. Van-e ebből még valami?)

Európa még a legszűkebb gazdasági értelemben sem nagyon létezik már, mert a kapitalista demokrácia mindkét összetevője végét járja – ez az Európa csupán függeléke a globalizált világgazdaság pénzrendszerének, a Warburg-terv mondhatnánk a céljához érkezett. Amennyiben Nyugat elpusztítása lett volna a cél, nem pedig az a világuralom, amiről most már bizonyosan le fog csúszni.

Európa gazdasági pangása és demográfiai kollapszusa nem ok, hanem csak a szellemi-kulturális összeomlás szükségszerű következménye, Itt már nem az élet a kimondott fő cél, hanem a GDP előállítása, az emberek élete a saját felfogásuk szerint sem egyéb, mint ennek a segédeszköze. Kivéve a kontinensre költöző moszlimokat, akik éppen élni akarásuk miatt jönnek ide, és akiknek ez minden emberi számítás szerint sikerülni is fog, mert az ő számukra a gazdaság az, ami eszköz. Ők viszont nem az európai kultúrát képviselik, és az ebben az agonizáló állapotában egyre kevesebb vonzóerőt is gyakorol rájuk.
A kommunista rendszerről Révai József azt mondta hajdanában, hogy mindenestől azonos a sztálini gyakorlattal, ennek semmiféle reformja nem képzelhető el – csak egészében elfogadni, vagy egészében elvetni lehet. Az elmúlt fél évszázad igazolta is e tézist. De ugyanezt tudom mondani a jelenlegi világgazdasági rendszerről is. Ámbár jól láthatóan a pusztulásba visz, akár egy elszabadult hajóágyú, mégsem reformálható meg. De hogy egészében ki tudja elvetni és miképpen, arról fogalmam sincs.

8. Agnus Dei, qui tollis peccata mundi, miserere nobis.
Heidegger, akit az „utolsó filozófusnak” szoktak tekinteni, éppen száz évvel Nietzschének a bevezetőben idézett és a nihilizmust megelőlegező gondolatai után azt mondta, hogy csak egy Isten menthet meg bennünket.   Nem tette hozzá azt a nyilvánvalóságot, hogy nem külső csodával, hanem belső átformálással. Ennek az evilági lényege a „karmatikus lánc” megszakítása, ami egy meglévő rosszat csak egy másik rossz segítségével tud kiküszöbölni. Ezt jelenti a „bűn eltörlése”. De hát erre készen is kellene állnunk! Két kegyelmi pillanatot már elszalasztottunk. Vajon lesz-e harmadik ?
(Elhangzott a Filozófiai Vitakör 2013. március 1-i Nyugat alkonya konferenciáján.)

